Jesús kꞌe̱ nga jye o̱kitsò,
i̱kjoàn itjo,
kiìko̱ xi̱ta̱ xi kotaꞌyàtꞌaà‑la̱ ján xijngoaà xa̱jngá nandá xi ꞌmì Cedrón.
Ya̱ kijna jngoò i̱ꞌnde ñánda kjìn ska̱ya tsojmì títje̱;
ya̱á jahasꞌen‑jiìn Jesús ko̱ xi̱ta̱‑la̱.
Judas,
xi̱ta̱ xi si̱ìnga̱tsja Jesús i̱tꞌaà tsꞌe̱ xi̱ta̱ kondra̱‑la̱,
jyeé beèxkon i̱ꞌnde jè,
nga Jesús,
kjìn kꞌa ya̱ chixoñako̱ xi̱ta̱ xi kotaꞌyàtꞌaà‑la̱ ya̱ i̱ꞌnde jè.
Judas,
kjìn soldado ijchòko̱,
tji̱ko̱ xi̱ta̱ xi síkinda̱ i̱ngo̱ xi jñà kisìkasén xi̱ta̱ sko̱‑la̱ no̱ꞌmiì ko̱ xi̱ta̱ fariseo;
ꞌya niꞌín linterna,
ꞌya ki̱cha̱ ndojò,
ꞌya niꞌín nicha.
Jesús,
nga jyeé tíjiìn yije‑la̱ kjoa̱ xi ko̱matꞌin,
ni̱to̱ón itjo,
kitsò‑la̱:
―¿Yá xi binchaàtsjioò?
Xi̱ta̱ koi,
kitsò:
―Jè Jesús xi Nazaret i̱ꞌnde‑la̱.
Jesús kitsò‑la̱:
―ꞌA̱n‑ná.
Judas,
xi̱ta̱ xi tísínga̱tsja Jesús,
ti̱koa̱á ya̱ tsóbajiìn‑la̱.
Kꞌe̱ nga kitsò Jesús:
“ꞌA̱n‑ná”,
xi̱ta̱ koi,
kiì‑ne ítsꞌi̱n,
chixòtꞌaà nangui.
Jesús,
ìjngoò kꞌa kiskònangui‑la̱ kitsò‑la̱:
―¿Yá xi binchaàtsjioò?
Xi̱ta̱ koi kitsò:
―Jè Jesús xi Nazaret i̱ꞌnde‑la̱.
Kiìchja̱ Jesús,
kitsò‑la̱:
―Jyeé,
kꞌoa̱ tìxan‑nò,
ꞌa̱n‑ná.
Tsà ꞌa̱n binchaàtsji‑ná,
tjiìꞌnde‑là jñà xi̱ta̱‑na̱ xi iꞌnga nga kàtjì‑ne.
Kꞌe̱ nga o̱kitsò Jesús,
koií tsitasòn ꞌén xi jè kiìchja̱ kꞌe̱ nga kitsò:
“Na̱ꞌèn,
xi̱ta̱ xi ji̱ kitsꞌiì‑ná,
ni̱jngoò kichijà.”
Jè Simón Pedro,
ꞌya jngoò ki̱cha̱ ndojò;
tsachrje;
tsajà‑la̱ xi̱ta̱ xi ꞌmì Malco,
xi̱ta̱ chi̱ꞌnda‑la̱ no̱ꞌmiì ítjòn;
tsatetꞌaà líká kixi̱‑la̱.
Jesús kitsò‑la̱ jè Simón Pedro:
―Ti̱kájnatjò‑ne ki̱cha̱ ndojò‑lè.
Tjaya‑ne chrjoa̱‑la̱.
Jè kjoa̱ tsꞌe̱ kjo̱ꞌin xi tsjá‑na̱ Na̱ꞌèn‑na̱ koni sꞌín mejèn‑la̱,
¿a mìtsà tjínè‑la̱ nga siìkitasoàn?
Jñà xi̱ta̱ soldado ko̱ soldado ítjòn ko̱ xi̱ta̱ judío xi síkinda̱ i̱ngo̱ ítjòn,
kitsobàꞌñó Jesús,
i̱kjoàn chinchá naꞌñó.
Ítjòn kiìko̱ ján ñánda tíjna niꞌya‑la̱ Anás,
nga̱ níxáya‑la̱ ma jè Caifás xi no̱ꞌmiì ítjòn tíjna nó jè.
Jè Caifás xi o̱kitsò‑la̱ jñà xi̱ta̱ judío nga kitsò‑la̱:
Mochjeén‑né nga tà jngoò xi̱ta̱ kàtiyaàtjì‑la̱ na̱xa̱ndá.